贈杓直
作者：白居易
朝代：唐

paragraphs: 世路重祿位，栖栖者孔宣。
人情愛年壽，夭死者顏淵。
二人如何人，不奈命與天。
我今信多幸，撫己媿前賢。
已年四十四，又爲五品官。
況茲知足外，別有所安焉。
早年以身代，直赴逍遙篇。
近歲將心地，迴向南宗禪。
外順世間法，內脫區中緣。
進不厭朝市，退不戀人寰。
自吾得此心，投足無不安。
體非導引適，意無江湖閑。
有興或飲酒，無事多掩關。
寂靜夜深坐，安穩日高眠。
秋不苦長夜，春不惜流年。
委形老小外，忘懷生死間。
昨日共君語，與余心膂然。
此道不可道，因君聊強言。